Jinqalalek xi ħaġa, u ċċempel f' rasek mimlija li se ssolvi kollox. Tagħfas in-numri mill-kumdita ta' darek u fi ftit ħin issir vampa. Dik li kienet tidher sempliċiment tikka tinbidel f'sekwenza ta' frustamenti. Jgħidulek b'ċertu pulitezza jew forsi paternaliżmu li l-linji kollha qegħdin okkupati imma qegħdin jagħmlu mill-aħjar li jistgħu biex jaqduk mill-aktar fis. Jirnexxielek taqbad u tant tkun ilek tisma' leħen rekorjdat li tinsa li qed titkellem ma' persuna aktar milli ma' robot. Forsi tgħolli leħnek miegħu u tispiċċa taħlef li se taqta' kull servizz li għandek ma' din il-kumpanija. għal erbgħa u għoxrin siegħa imma biex jibagħtulek xi ħadd id-dar biex issewuwlek is-servizz tagħhom taf trid iddum erbgħa u għoxrin jum. Taf qed titkellem ma' kumpanija ta' komunikazzjoni u hemm kollox ħlief komunikazzjoni. Qalbek tgħidlek li dan l-istess persuna li qiegħed ikellmek bħalissa kien l-istess wieħed li ċempillek daqs sena ilu b'ħafna ħlewwa u wegħdek ġenna tal-art. Illum ma jridx iċedi pulzier. Jixtieq jgħinek imma ma jistax. Qabel id-data li qallek mhu se jibgħatlek lil ħadd. Id-dinja tħossha spiċċat u inti l-akbar żvinturat fid-dinja. Għada stess taħlef li se taqbeż qabża għand il-kompetitur biex tbiddel kollox, bħal li kieku mhux diġà biddilt kollox sena ilu minn magħhom fuq l-istess problema. Kulma xtaqt ftit min jifhmek. Imma ħadd ma fehmek. Dan l-aħħar ir-rivista Taljana ħarġet pubblika telefonata li persuna kien qiegħed jagħmel mal-awtoritajiet Taljani li kien qiegħed fuq dgħajsa fil-baħar Mediterran. It-telefonata marret xi ħaġa hekk. Persuna Sirjana (S): Hello? S: Ok, titkellem bl-Ingliż? Iva nitkellem bl-Ingliż, iva. Il-pożizzjoni tiegħek, il-pożizzjoni tiegħek. S: Qegħdin tlett mitt persuna fuq id-dgħajsa. T: Tlett mitt persuna? Tlett mija? Tlieta, żero, żero? S: Iva, tlieta, żero, żero. T: Nies abbord? Għandkom tfal? S: Madwar mitt tifel, mitt mara u forsi mitt raġel. T: Tlaqtu minfejn? Libja? Minfejn? S: Minn Zuwara. Jekk jogħġbok għaġġel. L-ilma dieħel ġewwa. Jekk jogħġbok għaġġel. Jekk jogħġbok għaġġel. Jekk jogħġbok. T: Sinjur, intom qegħdin timxu jew weqfin? S: Qegħdin nimxu bil-mewġ. Naħliflek li qegħdin f'emerġenza kbira. Jekk jogħġbok, jien tabib. Jekk jogħġbok. T: X'inhi l-problema? S: Id-dgħajsa qed tegħreq. Naħliflek, hawn daqs nofs metru ilma fid-dgħajsa. S: Jisimni Mohammed Jammo, jien tabib. T: Sinjur, irrepeti l-pożizzjoni tagħkom. Il-pożizzjoni tagħkom, irrepeti. T: Tajjeb. Grazzi sinjur. Grazzi. S: Grazzi. Daqs 38 minuta wara S: Hello, jekk jogħġbok bgħattu lil xi ħadd għalina? Hello, jekk jog ħġbok, tkellem, tkellem. S: Bgħattu lil xi ħadd għalina? Aħna s-Sirjani. Qegħdin daqs 300. T: Sinjur, tajtek in-numru tal-Awtorit à ta' Malta għax intom qegħdin qrib Malta. Qegħdin qrib Malta, qed tifhem? Qegħdin qrib Malta? Qrib Malta? Iva sinjur. Iva sinjur. Jekk jogħġbok mur, mur. Ċempel lil Malta direttament, qegħdin qrib u dawk ikunu hemm. Dawk ikunu qrib, fhimt? Ok, jekk jogħġbok mur, mur, mur. Jekk jogħġbok.* Daqs 31 minuta wara Sinjur? Hello. Jekk jogħġbok sinjur. Ċempilt Malta u qaluli li qegħdin eqreb Lampedusa milli Malta. Tajthom il-pożizzjoni. Intom qegħdin qribna aktar minnhom. Jekk jogħġobkom. Qegħdin immutu. Tajjeb, intom qegħdin Qegħdin IMMUTU. Tlett mitt persuna. Qegħdin immutu. Ċempiltu Malta? Ċempiltu Malta? Tabbandunawniex. Qed jispiċċali l-kreditu. Il-linja se taqa'. Tifhimni? M'għandniex kaptan. Il-kaptan ħarab. Il-kreditu kważi spiċċa. Iva, iva, iva, ċempel Malta, ċempel Malta. Il-kreditu qed jispiċċa. Se taqa' l-linja, jekk jogħġbok, għandek in-numru tiegħi, ċempilli inti. Jekk jogħġbok. Iva sinjur, inti qed titkellem mal-Italja imma inti qiegħed Malta. Iva Italja. Lampedusa. Lampedusa qiegħda fl-Italja. Inti trid iċċempel Malta. Trid iċċempel Malta, sinjur. It-telefonata spiċċat imma l-mewġ le. Il-baħar Mediterran li jien u inti se nitlaħalħu fih issa li ġej is-sajf, bela' lil dawn it-tlett mija. Il-prokrastinazzjoni u aktar minn hekk l-indifferenza rebħu fuq il-kumpassjoni u l-umanità. Id-darba li jmiss li timtela nervi wara li ċċempel f'xi ġib ftit perspettiva. U ħossok ixxurtjat. Tista' ssegwi t-telefonata hawnhekk Dan l-artiklu deher fuq It-Torċa tal-14 ta' Mejju, 2017.